Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για την παράταση της αναστολής του επεκταθέντος δασμού αντιντάμπινγκ που επιβλήθηκε με τον κανονισμό (ΕΚ) 1023/2003 του Συμβουλίου στις εισαγωγές ορισμένων εξαρτημάτων σωληνώσεων από ελατό χυτοσίδηρο που αποστέλλονται από την Αργεντινή, είτε αναφέρονται είτε όχι στη διασάφηση ως καταγόμενα από την Αργεντινή

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Toν Αύγουστο του 2000, επιβλήθηκε δασμός αντιντάμπινγκ 34,8% στις εισαγωγές εξαρτημάτων σωληνώσεων από ελατό χυτοσίδηρο με σπείρωμα (εφεξής «εξαρτήματα από ελατό χυτοσίδηρο») καταγωγής Βραζιλίας.

2. Μετά από έρευνα που κινήθηκε σύμφωνα με το άρθρο 13 του βασικού κανονισμού, το Συμβούλιο αποφάσισε, τον Ιούλιο του 2003, να επεκτείνει τον οριστικό δασμό αντιντάμπινγκ επί των εισαγωγών εξαρτημάτων από χυτοσίδηρο καταγωγής Βραζιλίας στις εισαγωγές εξαρτημάτων από χυτοσίδηρο που αποστέλλονται από την Αργεντινή.

3. Συγχρόνως, η Επιτροπή αποφάσισε να αναστείλει τον επεκταθέντα δασμό αντιντάμπινγκ για περίοδο εννέα μηνών λόγω των επανορθωτικών μέτρων που έλαβαν οι αρχές της Αργεντινής κατά των εισαγωγών καταγωγής Βραζιλίας.

4. Μετά την αναστολή του επεκταθέντος δασμού, δεν εισήχθησαν εξαρτήματα από ελατό χυτοσίδηρο από την Αργεντινή και οι κοινοτικές εισαγωγές των εξαρτημάτων αυτών από τη Βραζιλία επανέκτησαν τον τρόπο διεξαγωγής των εμπορικών συναλλαγών που επικρατούσε πριν από την επιβολή των μέτρων.

5. Στις 10 Απριλίου του 2003, οι αρχές της Αργεντινής αποφάσισαν να επιβεβαιώσουν τα προσωρινά μέτρα με την επιβολή οριστικών μέτρων στα εξαρτήματα από χυτοσίδηρο καταγωγής Βραζιλίας για δεκαπέντε μόνο μήνες, ήτοι έως τις 11 Ιουλίου 2004.

6. Προτείνεται να ανασταλεί η εφαρμογή του οριστικού δασμού αντιντάμπινγκ που έχει επεκταθεί στις εξαγωγές που αποστέλλονται από την Αργεντινή για επιπλέον περίοδο τεσσάρων μηνών, ήτοι έως τις 11 Ιουλίου 2004.

Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για την παράταση της αναστολής του επεκταθέντος δασμού αντιντάμπινγκ που επιβλήθηκε με τον κανονισμό (ΕΚ) 1023/2003 του Συμβουλίου στις εισαγωγές ορισμένων εξαρτημάτων σωληνώσεων από ελατό χυτοσίδηρο που αποστέλλονται από την Αργεντινή, είτε αναφέρονται είτε όχι στη διασάφηση ως καταγόμενα από την Αργεντινή

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας [1], όπως τροποποιήθηκε τελευταία από τον κανονισμό (ΕΚ) αριθ. 1972/2002 [2] (εφεξής «ο βασικός κανονισμός») και ιδίως το άρθρο 14 παράγραφος 4,

[1] ΕΕ L 56 της 6.3.1996, σ. 1.

[2] ΕΕ L 305 της 7.11.2002, σ. 1.

την πρόταση που υπέβαλε η Επιτροπή, κατόπιν διαβουλεύσεων με τη συμβουλευτική επιτροπή [3]:

[3] EE C [...] της [...],σ. [...]

Εκτιμώντας τα εξής:

A. ΔΙΑΔΙΚΑΣΙΑ

(1) Με τον κανονισμό (ΕΚ) αριθ. 1784/2000 [4], το Συμβούλιο επέβαλε οριστικό δασμό αντιντάμπινγκ 34,8 % επί των εισαγωγών εξαρτημάτων σωληνώσεων από ελατό χυτοσίδηρο με σπείρωμα (εφεξής «εξαρτήματα από ελατό χυτοσίδηρο») καταγωγής Βραζιλίας, που υπάγονται στον κωδικό ΣΟ 7307 19 10.

[4] ΕΕ L 208 της 18.8.2000, σ. 8.

(2) Με τον κανονισμό (ΕΚ) αριθ. 1023/2003 [5], το Συμβούλιο, μετά από έρευνα που κινήθηκε σύμφωνα με το άρθρο 13 του βασικού κανονισμού, επέκτεινε τον οριστικό δασμό αντιντάμπινγκ που επιβλήθηκε με τον κανονισμό (ΕΚ) αριθ. 1784/2000 στις εισαγωγές εξαρτημάτων από ελατό χυτοσίδηρο καταγωγής Βραζιλίας στις εισαγωγές εξαρτημάτων από ελατό χυτοσίδηρο που αποστέλλονται από την Αργεντινή, είτε δηλώνονται ως καταγωγής Αργεντινής είτε όχι.

[5] ΕΕ L 149 της 17.6.2003, σ. 1.

(3) Με την απόφαση (2003/434/ΕΚ) [6] (εφεξής «η απόφαση»), η Επιτροπή ανέστειλε τον οριστικό δασμό αντιντάμπινγκ που επεκτάθηκε με το άρθρο 1 του κανονισμού (ΕΚ) αριθ. 1023/2003 για περίοδο εννέα μηνών, με ισχύ από 18ής Ιουνίου 2003.

[6] ΕΕ L 149 της 17.6.2003, σ. 30.

B. ΑΙΤΙΟΛΟΓΗΣΗ ΤΗΣ ΠΑΡΑΤΑΣΗΣ της ΑΝΑΣΤΟΛΗΣ

(4) Το άρθρο 14 παράγραφος 4 του βασικού κανονισμού προβλέπει τη δυνατότητα αναστολής των μέτρων αντιντάμπινγκ, για λόγους προστασίας του συμφέροντος της Κοινότητας, αν οι συνθήκες της αγοράς αλλάξουν σε βαθμό που να είναι απίθανο να επαναληφθεί η ζημία συνεπεία της αναστολής. Τα μέτρα αντιντάμπινγκ μπορούν να ανασταλούν με απόφαση της Επιτροπής για χρονικό διάστημα εννέα μηνών. Το άρθρο 14 παράγραφος 4 του βασικού κανονισμού ορίζει επιπλέον ότι η αναστολή μπορεί να παραταθεί για επιπλέον χρονικό διάστημα, το οποίο δεν θα υπερβαίνει το ένα έτος, με απόφαση του Συμβουλίου κατόπιν προτάσεως της Επιτροπής.

(5) Μετά την αναστολή του επεκταθέντος οριστικού δασμού αντιντάμπινγκ με την απόφαση, η Επιτροπή, σύμφωνα με την αιτιολογική σκέψη 12 της απόφασης, εξακολούθησε να παρακολουθεί την εξέλιξη των εισαγωγών εξαρτημάτων από ελατό χυτοσίδηρο στην Κοινότητα, καθώς και τη συμπεριφορά μεμονωμένων εξαγωγέων από την Αργεντινή. Επιβεβαιώνεται ότι μετά την αναστολή του επεκταθέντος δασμού, δεν εισήχθησαν εξαρτήματα από ελατό χυτοσίδηρο από την Αργεντινή και ότι οι κοινοτικές εισαγωγές των εξαρτημάτων αυτών από τη Βραζιλία επανέκτησαν τον τρόπο διεξαγωγής των εμπορικών συναλλαγών που επικρατούσε πριν από την επιβολή των μέτρων.

(6) Πράγματι, μετά τις 18 Ιουνίου 2003, δεν διαπιστώθηκε επανάληψη καταστρατήγησης και, επομένως, είναι απίθανο να επαναληφθεί, υπό τις σημερινές συνθήκες, η ζημία που προκλήθηκε στον κοινοτικό κλάδο παραγωγής. Επομένως, εξακολουθούν να συντρέχουν προς το παρόν οι λόγοι αναστολής.

(7) Πρέπει να υπενθυμιστεί ότι, όπως εξηγείται στις αιτιολογικές σκέψεις 6 έως 9 της απόφασης, ο κύριος λόγος για τον οποίο η απόφαση κατέληξε στο συμπέρασμα ότι ήταν απίθανο να επαναληφθεί η ζημία, ήταν ότι οι αρχές της Αργεντινής είχαν λάβει μέτρα κατά των εισαγωγών εξαρτημάτων από ελατό χυτοσίδηρο καταγωγής Βραζιλίας και ότι τα μέτρα αυτά είχαν επανορθωτικές επιπτώσεις. Ωστόσο, στις 10 Απριλίου 2003, οι αρχές της Αργεντινής αποφάσισαν να επιβεβαιώσουν τα προσωρινά μέτρα με την επιβολή οριστικών μέτρων στα εξαρτήματα από ελατό χυτοσίδηρο καταγωγής Βραζιλίας για δεκαπέντε μόνο μήνες, ήτοι έως τις 11 Ιουλίου 2004. Σύμφωνα με τα στοιχεία που διαβίβασαν οι αρχές της Αργεντινής, τα μέτρα μπορούν να αποτελέσουν αντικείμενο επανεξέτασης ενόψει της λήξης ισχύος τους, αλλά δεν παρασχέθηκαν επιπλέον πληροφορίες σχετικά με μια τέτοια περαιτέρω ενέργεια. Σε περίπτωση που λήξουν τα μέτρα που επέβαλε η Αργεντινή για τα εξαρτήματα από ελατό χυτοσίδηρο καταγωγής Βραζιλίας, υπάρχει κίνδυνος να επαναληφθεί η καταστρατήγηση, δεδομένου ότι δεν θα υφίσταται πλέον η κύρια εγγύηση για την εξάλειψη της καταστρατήγησης. Στην περίπτωση αυτή, δεν θα συντρέχουν πλέον οι συνθήκες για περαιτέρω αναστολή. Επιπλέον, η έρευνα κατά της απάτης που άρχισαν οι αρχές της Αργεντινής το Φεβρουάριο 2002 σχετικά με τις εισαγωγές εξαρτημάτων από ελατό χυτοσίδηρο καταγωγής Βραζιλίας περατώθηκε χωρίς την επιβολή μέτρων.

(8) Υπό τις συνθήκες αυτές, δεν μπορεί να συναχθεί το συμπέρασμα ότι είναι απίθανο να επαναληφθεί η ζημία μετά τις 11 Ιουλίου 2004. Επομένως, θεωρείται σκόπιμο να ανασταλεί ο οριστικός δασμός αντιντάμπινγκ που επεκτάθηκε με το άρθρο 1 του κανονισμού (ΕΚ) αριθ. 1023/2003 για επιπλέον περίοδο τεσσάρων μηνών, ήτοι έως τις 11 Ιουλίου 2004, όταν πρόκειται να λήξουν τα μέτρα που επέβαλε η Αργεντινή στις εισαγωγές εξαρτημάτων από ελατό χυτοσίδηρο καταγωγής Βραζιλίας.

(9) Σύμφωνα με το άρθρο 14 παράγραφος 4 του βασικού κανονισμού, δόθηκε η δυνατότητα στον κοινοτικό κλάδο παραγωγής να διατυπώσει παρατηρήσεις σχετικά με τα ανωτέρω. Ο κοινοτικός κλάδος παραγωγής δεν τάχθηκε κατά της παράτασης της αναστολής των μέτρων έως τις 11 Ιουλίου 2004.

Γ. ΣΥΜΠΕΡΑΣΜΑ

(10) Συμπερασματικά, το Συμβούλιο θεωρεί ότι πληρούνται όλοι οι όροι για την παράταση της αναστολής των εν λόγω δασμών αντιντάμπινγκ, σύμφωνα με το άρθρο 14 παράγραφος 4 του βασικού κανονισμού. Επί του παρόντος, δεν εξάγονται εξαρτήματα από ελατό χυτοσίδηρο από την Αργεντινή στην Κοινότητα λόγω, μεταξύ άλλων, των μέτρων που έχει επιβάλει σήμερα η Αργεντινή στις εισαγωγές εξαρτημάτων από ελατό χυτοσίδηρο καταγωγής Βραζιλίας. Είναι απίθανο να επαναληφθεί η ζημία που συνδέεται με την καταστρατήγηση μέσω της Αργεντινής ενόσω εξακολουθούν να ισχύουν τα μέτρα που επέβαλε η Αργεντινή. Για τους λόγους αυτούς, κρίνεται σκόπιμο να παραταθεί η αναστολή του επεκταθέντος δασμού αντιντάμπινγκ που επιβλήθηκε με τον κανονισμό (ΕΚ) αριθ. 1023/2003.

(11) Κατά την περίοδο της αναστολής, η Επιτροπή θα εξακολουθήσει να παρακολουθεί την εξέλιξη των εισαγωγών εξαρτημάτων από ελατό χυτοσίδηρο στην Κοινότητα, καθώς και τη συμπεριφορά μεμονωμένων εξαγωγέων από την Αργεντινή. Ειδικότερα, η Επιτροπή παρακολουθεί με προσοχή την έκβαση της διεξαγόμενης διαδικασίας στην Αργεντινή.

(12) Οι αρχές της Αργεντινής ενημερώθηκαν σχετικά με τα ουσιαστικά πραγματικά περιστατικά και το σκεπτικό βάσει των οποίων το Συμβούλιο σκοπεύει να παρατείνει την αναστολή των επεκταθέντων οριστικών μέτρων αντιντάμπινγκ και είχαν τη δυνατότητα να διατυπώσουν τις παρατηρήσεις τους. Ωστόσο, δεν ελήφθησαν παρατηρήσεις που θα μπορούσαν να οδηγήσουν στην αλλαγή των ανωτέρω συμπερασμάτων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Παρατείνεται, έως τις 11 Ιουλίου 2004, η αναστολή του επεκταθέντος οριστικού δασμού αντιντάμπινγκ που επιβλήθηκε με τον κανονισμό (ΕΚ) αριθ. 1023/2003.

Άρθρο 2

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και εφαρμόζεται άμεσα σε κάθε κράτος μέλος.

Βρυξέλλες,

Για το Συμβούλιο